E L Ő T E R J E S Z T É S

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2020. július 9-i rendkívüli ülésére**

**Javaslat pályázatok benyújtására a TOP CLLD program felhívásai keretében**

A Savaria Jövőjéért Helyi Akciócsoport (HACS) 2020 június végén új helyi felhívásokat hirdetett meg, amelyek tekintetében Szombathely Megyei Jogú Város Önkormányzata a támogatást igénylők körének megfelel. A pályázatok legkorábbi benyújtási időpontja 2020. július 10. A 272/2014. (XI. 5.) Korm. rendelet értelmében: ha a támogatásra rendelkezésre álló kötelezettségvállalási keret kimerül vagy annak kimerülése előre jelezhető, az irányító hatóság a benyújtási határidő előtt a benyújtás lehetőségét felfüggesztheti vagy a felhívást lezárhatja. Mindezek miatt a pályázatot a benyújtási lehetőség megnyitását követően azonnal, vagyis 2020. július 10-én indokolt benyújtani, ezért a benyújtásra kerülő pályázatokról a 92/2020. (VI.25.) Kgy. sz. határozatban foglalt felhatalmazás alapján a Bizottság döntése szükséges.

A **TOP-7.1.1-16-H-101-3** *„Egészségtudatos és tömegsport-célú rendezvényekre alkalmas közösségi terek fejlesztése”* felhívásra benyújtandó projektjavaslat tárgya **négy közpark szabadtéri fitneszeszközökkel való ellátása** a város négy különböző területén: az Ady Endre téri park dél-nyugati oldalán, a Szűrcsapó utca 22-24. és a Bem József utca 21-23. területen, Krúdy Gyula utcában lakótömbök által körülzárt területen és a Szedreskert Oroszlán utca felőli határán. A projekt keretében igényelni tervezett támogatás, amely a kivitelezés összegét tartalmazza, 9.892.766 Ft.

A **TOP-7.1.1-16-H-101-5** „*Helyi kulturális értékekre alapozó és a helyi identitást erősítő közösségi alapú események megtartására alkalmas közösségi terek fejlesztése"* felhívása benyújtandó projektjavaslat a **Szedreskert szabadtéri közösségi rendezvénytérré** fejlesztését célozza, amelynek keretében megújul a színpad, valamint a terület közlekedési- és zöldfelületei. Az elnyerni kívánt támogatás a kivitelezés becsült összege bruttó 7.801.403 Ft.

A **TOP-7.1.1-16-H-101-11** *„Ifjúság közösségi mobilizálására, helyi identitásának erősítésére alkalmas közösségi terek létrehozása Szombathelyen”* című felhívásra benyújtandó pályázat a 11-es Huszár út menti volt tisztilakások területén lévő sportpálya megújítása és annak helyén egy **új rekortán streetball pálya létesítése**. A pályázat keretében önkormányzatunk a kivitelezési munkálatokra igényelne támogatást bruttó 14.937.407 Ft összegben.

A tervezett fejlesztések helyszínrajzai az előterjesztés mellékletét képezik.

A pályázatok elbírálásánál előnyt jelent, ha egyes tevékenységek saját teljesítésben és önkéntes alapon valósulnak meg, ezért önkormányzatunk csak a kivitelezéshez szükséges támogatást igényli. A felhívásban előírt kötelező tevékenységek, valamint további szükséges feladatok költségének fedezete az „Évközi tervezések” költségvetési sorról önkormányzati saját forrásként kerülne biztosításra, a határozati javaslatban szereplő megbontás szerint.

Kérem a Tisztelt Bizottságot, hogy a 92/2020. (VI.25.) Kgy. sz. határozatban foglalt felhatalmazás alapján az előterjesztést megtárgyalni és a határozati javaslatot elfogadni szíveskedjék!

**Szombathely, 2020. július „ ”**

**/: Horváth Soma :/**

**alpolgármester**

**HATÁROZATI JAVASLAT**

 **…/2020. (VII.09.) VISB sz. határozat**

A Városstratégiai, Idegenforgalmi és Sport Bizottság a „Javaslat pályázatok benyújtására a TOP CLLD program felhívásai keretében” című előterjesztést megtárgyalta és a 92/2020. (VI.25.) Kgy. sz. határozatban foglalt felhatalmazás alapján a következő döntéseket hozta:

1. A Bizottság egyetért a TOP-7.1.1-16-H-101-3 „Egészségtudatos és tömegsport-célú rendezvényekre alkalmas közösségi terek fejlesztése”, TOP-7.1.1-16-H-101-5 „Helyi kulturális értékekre alapozó és a helyi identitást erősítő közösségi alapú események megtartására alkalmas közösségi terek fejlesztése" és a TOP-7.1.1-16-H-101-11 „Ifjúság közösségi mobilizálására, helyi identitásának erősítésére alkalmas közösségi terek létrehozása Szombathelyen” című felhívásokra pályázatok benyújtásával. A Bizottság felkéri a polgármestert az előterjesztés szerinti helyszínekre vonatkozó pályázatok benyújtására.
2. A Bizottság az 1. pontban foglalt pályázatok megvalósításához szükséges, támogatáson felüli költségek fedezetként az „Évközi tervezések” költségvetési sorról 2.675.789 forintot biztosít az alábbi megbontás szerint:
* a TOP-7.1.1-16-H-101-3 „Egészségtudatos és tömegsport-célú rendezvényekre alkalmas közösségi terek fejlesztése” felhívásra benyújtandó pályázat saját forrásaként 811.207 forintot biztosít;
* a TOP-7.1.1-16-H-101-5 „Helyi kulturális értékekre alapozó és a helyi identitást erősítő közösségi alapú események megtartására alkalmas közösségi terek fejlesztése" felhívásra benyújtandó pályázat saját forrásaként 639.715 forintot biztosít;
* a TOP-7.1.1-16-H-101-11 „Ifjúság közösségi mobilizálására, helyi identitásának erősítésére alkalmas közösségi terek létrehozása Szombathelyen” felhívásra benyújtandó pályázat saját forrásaként 1.224.867 forintot biztosít.

**Felelős:** dr. Nemény András polgármester

 Tóth Kálmán, a Városstratégiai, Idegenforgalmi és Sport Bizottság elnöke

 (A végrehajtásért:

 Kalmár Ervin, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője)

**Határidő:** 1. pont: 2020. július 10.

 2. pont: azonnal